ગુજરાત સરકારમાં લાંચનું પ્રમાણ વધી ગયું છે. રૂપાણી સરકાર સતત મોનિટરીંગ રાખે છે છતાં ગુજરાત લેન્ડ ડેવલપમેન્ટ કોર્પોરેશનને ભ્રષ્ટાચારનો અખાડો બનાવી દેતાં અધિકારીઓ એટલા બિન્દાસ અને ભયમુક્ત છે કે ઓફિસમાં 40 લાખ રૂપિયાની રોકડ રકમ મૂકી રાખતા હતા. વર્ષો પહેલાં મહેસાણા જિલ્લાના એક તલાટી પાસેથી 500 કરોડની સંપત્તિ સરકારે જપ્ત કરી હતી છતાં સરકારની આંખ ખુલી ન હતી પરંતુ લેન્ડ ડેવલપમેન્ટનું આખું કૌભાંડ બહાર આવ્યા પછી સરકાર સફાળી જાગી છે. સરકારે તમામ વિભાગોમાં લાંચ આપવી નહીં તેવા બોર્ડ તો મૂક્યાં છે પરંતુ વિભાગોમાં અસરકારક અને ઓચિંતી તપાસ થતી નથી એસીબી ત્યારે જ કેસ નોંધે છે જ્યારે કોઇ ફરિયાદ કરે છે. આ તપાસ સંસ્થાએ સમયાંતરે સરકારના વિભાગોની ખુદ સરપ્રાઇઝ વિઝીટ કરવી જોઇએ. એસીબીને સ્વતંત્રતા સાથે લાંચિયા ઓફિસરોના તમામ સરકારી લાભો બંધ કરી દે તેવા કાયદા બનાવવા જોઇએ. મુખ્યમંત્રીએ ઓસ્ટ્રીયાની ઇન્ટરનેશનલ એન્ટી કરપ્શન એકેડેમી સાથે પણ કરાર કર્યા છે એ સારી બાબત છે પરંતુ કાયદામાં પરિવર્તન પણ હોવું જરૂરી છે. બ્યુરોના આંકડા પરથી ફલિત થાય છે કે લાંચ રૂશ્વતના સપ્તાહમાં ચાર અને મહિને 15થી વધુ કેસ નોંધાઇ રહ્યાં છે જે ગુજરાતની કહેવાતી પારદર્શક સરકાર માટે ચિંતાનો વિષય છે.